P6_TA(2006)0377

Σχέδιο διορθωτικού προϋπολογισμού αριθ. 4/2006

Ψήφισμα του Ευρωπαϊκού Κοινοβουλίου σχετικά με το σχέδιο διορθωτικού προϋπολογισμού αριθ. 4/2006 της Ευρωπαϊκής Ένωσης για το οικονομικό έτος 2006 — Τμήμα III — Επιτροπή (11298/2006 — C6-0247/2006 — 2006/2149(BUD))

Το Ευρωπαϊκό Κοινοβούλιο,

- έχοντας υπόψη τη Συνθήκη περί ιδρύσεως της Ευρωπαϊκής Κοινότητας, και ιδίως το άρθρο 272, παράγραφος 4, προτελευταίο εδάφιο,

- έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 177,

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [1], και συγκεκριμένα τα άρθρα του 37 και 38,

- έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2006, όπως εγκρίθηκε οριστικά στις 15 Δεκεμβρίου 2005 [2],

- έχοντας υπόψη τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [3],

- έχοντας υπόψη το προσχέδιο διορθωτικού προϋπολογισμού αριθ. 4/2006 της Ευρωπαϊκής Ένωσης για το οικονομικό έτος 2006, το οποίο παρουσίασε η Επιτροπή στις 16 Ιουνίου 2006 (SEC(2006)0760),

- έχοντας υπόψη το σχέδιο διορθωτικού προϋπολογισμού αριθ. 4/2006 που κατάρτισε το Συμβούλιο στις 17 Ιουλίου 2006 (11298/2006 — C6-0247/2006),

- έχοντας υπόψη το άρθρο 69 και το Παράρτημα IV του Κανονισμού του,

- έχοντας υπόψη την έκθεση της Επιτροπής Προϋπολογισμών (Α6-0284/2006),

Α. λαμβάνοντας υπόψη ότι το σχέδιο διορθωτικού προϋπολογισμού αριθ. 4/2006 έχει σχέση με τα έσοδα του προϋπολογισμού και περιλαμβάνει ορισμένα στοιχεία που αφορούν το επίπεδο των εισφορών των κρατών μελών στους ιδίους πόρους της Κοινότητας,

Β. λαμβάνοντας υπόψη ότι αυτά τα στοιχεία αφορούν την ετήσια αναθεώρηση των προβλέψεων για τους παραδοσιακούς ιδίους πόρους, τις βάσεις ΦΠΑ, τις βάσεις ΑΕΠ και τεχνικό υπολογισμό των εισφορών που είναι απαραίτητες για τη χρηματοδότηση της καταβολής της επιστροφής στο Ηνωμένο Βασίλειο καθώς και το πλεόνασμα από το Ταμείο Εγγυήσεων για εξωτερικές δράσεις από το 2005,

Γ. λαμβάνοντας υπόψη ότι το Ευρωπαϊκό Συμβούλιο των Βρυξελλών του Δεκεμβρίου 2005 κάλεσε την Επιτροπή να προβεί σε πλήρη και ευρεία επανεξέταση όλων των τομέων των δαπανών και εσόδων της ΕΕ, περιλαμβανομένης της επιστροφής στο Ηνωμένο Βασίλειο, με σκοπό την υποβολή έκθεσης που θα συνοδεύεται από τις δέουσες προτάσεις, το 2008/2009,

Δ. λαμβάνοντας υπόψη ότι κατά την επανεξέταση αυτή και τη σύνταξη προτάσεων, η Επιτροπή λαμβάνει υπόψη τις εργασίες και τις συστάσεις του Ευρωπαϊκού Κοινοβουλίου, σύμφωνα με τις διατάξεις της δήλωσης αριθ. 3 που επισυνάπτεται στη διοργανική συμφωνία της 17ης Μαΐου 2006 για τη δημοσιονομική πειθαρχία και τη χρηστή δημοσιονομική διαχείριση [4],

E. λαμβάνοντας υπόψη ότι το Κοινοβούλιο ξεκίνησε διάλογο με τα εθνικά κοινοβούλια με σκοπό την από κοινού συμμετοχή σε αυτήν την σχεδιαζόμενη επανεξέταση του συστήματος ιδίων πόρων με πλήρη σεβασμό των καθιερωμένων δικαιωμάτων του,

1. εγκρίνει το σχέδιο διορθωτικού προϋπολογισμού αριθ. 4/2006 χωρίς τροποποίηση·

2. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

[1] ΕΕ L 248 της 16.9.2002, σ. 1.

[2] ΕΕ L 78 της 15.3.2006.

[3] ΕΕ C 172 της 18.6.1999, σ. 1. Συμφωνία όπως τροποποιήθηκε από την απόφαση 2005/708/ΕΚ του Ευρωπαϊκού Κοινοβουλίου και του Συμβουλίου (ΕΕ L 269 της 14.10.2005, σ. 24).

[4] EE C 139 της 14.6.2006, σ. 1.

--------------------------------------------------